Indikatschoon (Medizin)

De Begreep **Indikatschoon** (vun lat. *indicare* „anwiesen“) bedüüt in de Medizin, dat bi en sünner’t Krankheitsbild en sünnere Vörgahnswies anbröcht – also anwiest – is. Dorbi is dat Krankheitsbild nich gliek to setten mit de Diagnoos, man meent den Samttostand vun den Patienten. In disse grundleggen Bedüden speelt finanzielle, juristische, verwaltenstechnische, Glovens- oder annere nich-medizinsche Grünnen keen Rull.

## Ünnerscheden
In’n klinischen Alldag hebbt sik verschedene Stopen vun Indikatschonen entwickelt, de aver nich jümmer kloor vun’nanner afgrenzt sünd.

* **Nootfallindikatschoon**: hier liggt en akut Krankheitsbild vör, dat nu foorts en redden Hanneln anwiest, as to’n Bispeel Nootoperatschonen na swore Sehren mit groten Bloodverlust – bedüüt: *Ahn Ingriepen vun’n Dokter is en gauen Dood to vermoden*
* **Vitale Indikatschoon**: dormit is en Krankheitsbild meent, dat gau en redden Hanneln anwiest, as to’n Bispeel en Operatschoon bi Organdefekten – bedüüt: *Ahn Ingriepen vun’n Dokter is keen Överleven mööglich, vunwegen dat dat Krankheitsbild na höchstens eenige Maanden to’n Dood föhrt*
* **Afsluute Indikatschoon**: dat Krankheitsbild wiest en Therapie an, üm den Schaden för de Gesundheit vun den Patienten so lütt as mööglich to holen, as to’n Bispeel en Crossektomie un Exhairees vun de *V. saphena magna* bi *V. saphena magna* Insuffizienz IV° na Hach  – bedüüt: *Dat Leven un de Gööd vun’t Leven vun’n Patienten sünd dör’t Vörangahn vun de Krankheit in Gefohr*
* **Relative Indikatschoon**: en sünner’t Behanneln bringt bi dat Krankheitsbild en Vördeel för den Patienten, is aver nich dwingen nödig, as to’n Bispeel dat Wegopereeren vun en Sehenschedenhygrom – bedüüt: *De Krankheit maakt Lasten un kann slechter warrn un minnert villicht de Levensgööd vun’n Patienten*
* **Keen Indikatschoon**: en Behanneln is bi dat Krankheitsbild nich anwiest, vunwegen dat se för den Patient keen Vördeel hett, as to’n Bispeel en siet doseerten Betablocker bi’n Infekschoon vun de Harnweeg – bedüüt: *Bi disse besünnere Therapie is keen Verbetern vun’t Krankheitsbild to vermoden*
* **[[Kontraindikatschoon]]**: en Behanneln is bi dat Krankheitsbild nich anwiest, vunwegen dat se för den Patienten Nadelen bargt, to’n Bispeel de Gaav vun en Betablocker bi en lopen Verapamiltherapie – bedüüt: *Disse sünnere Behanneln kann den Patient schaden*
* **Oorsakenindikatschoon**: en Behanneln is nödig gegen de Oorsaak vun en Krankheitsbild, as to’n Bispeel dat Behanneln vun en Abszess bi en Sepsis – bedüüt: *Dat Krankheitsbild sülvst is de Naklapp vun en anner’t Krankheitsbild*
* **Symptombetogen Indikatschoon**: en Vörgahn is wegen dat Symptom vun en Krankheitsbild anwiest, as to’n Bispeel en Analgesie bi en osteoporootsch Warvelkörperkompressionsfraktur – bedüüt: *De Therapie helpt nich gegen de Grundkrankheit sülvst, minnert aver Symptomen, de för den Patient swoor uttoholen sünd*
* **Diagnoosbetogen Indikatschoon**: en Vörgahn is wegen en enkelten Diagnoos in’n Rahmen uvn en Krankheitsbild anwiest, as to’n Bispeel en Vitamin B12-Sprütt wegen hyperchromoe, makrozytäre Anämie bi Alkoholkrankheit – bedüüt: *De Therapie kann villicht en Krankheit minnern, de as Naklapp vun de Grundkrankheit entstahn is*